Новыя курсы па беларускай мове, якія будуць праводзіць філолаг Алеся Літвіноўская і журналіст Глеб Лабадзенка, пачнуцца ўжо ў панядзелак 13 студзеня. Заняткі будуць ладзіцца ў сталічнай “Галерэі Ў” штотыднёва ад 19.00 да 21.00 гадзіны. Новыя бясплатныя курсы “Мова нанова”збяруць усіх, хто хоча вывучыць мову ці проста “падцягнуць” свае ранейшыя веды. Арганізатары ўжо дамовіліся, каб на некалькі наступных заняткаў завіталі беларускамоўныя замежнікі. Гаворка ідзе пра амерыканца Курта Вулхайзера, што выкладае ў Гарвардзе і цудоўна валодае беларускай мовай; гішпанку Ангелу Эспіносу, што стала вядомая беларусам, калі заспявала песню “Пагоня” (на словы Максіма Багдановіча) і “Малітву” (на словы Янкі Купалы). Таксама ў “Галерэю Ў”, па словах Глеба Лабадзенкі, на адзін з заняткаў завітае таемны госць - “швед, які добра ведае беларускую мову”. “У нас сабралася вельмі шмат напрацовак для вывучэння мовы, таму таксама вырашылі сабраць іх на асобным сайце курсаў movananova.by. Сайт ужо напоўнены інфармацыяй і чакае свайго запуску ў панядзелак. З яго дапамогай матэрыялы змогуць атрымаць не толькі студэнты курсаў, але і ахвотнікі з гарадоў і мястэчак, калі захочуць арганізаваць свае заняткі. А калі знойдуцца такія энтузіясты, то мы гатовыя прыехаць, падтрымаць і падзяліцца досведам”, - распавёў парталу TUT.BY Глеб Лабадзенка.